# Penélope Cruz

| Penélope Cruz
 |
| --- |
|  Penélope Cruz godine 2006 |
| Rođen/a
 | Penélope Cruz Sánchez 28. aprila 1974.  (1974-04-28) Alcobendas, Madrid, Španija
 |
| Zanimanje
 | glumica
 |
| Period aktivnosti
 | 1988-
 |
|

| proširiOsvojene nagrade
 |
| --- |
| Nagrade Goya
 |
| **Najbolja glumica** 1998 *La niña de tus ojos* 2006 *Volver* |
| Ostale nagrade
 |
| **Nagrada za najbolju glumicu - Filmski festival u Cannesu** 2006 (zajedno sa cijelom ženskom postavom) *Volver* |

 |

**Penelope Kruz Sančez** (španski: *Penélope Cruz Sánchez*, rođena 28. aprila 1974. godine u Alkobendasu) je španska glumica. Filmsku karijeru je započela sa svega osamnaest godina, ulogom u filmu *Šunka, šunka*, da bi svetsku slavu stekla dramom Vrati se. Dobitnica je Oskara za najbolju sporednu glumicu za ulogu u filmu Ljubav u Barseloni. Time je postala prva Španjolka, koja je dobila ovu nagradu. U julu 2010. venčala se sa Havijerom Bardemom, a u januaru sledeće godine dobili su i sina.

## Detinjstvo

Penelope Kruz je rođena u gradiću Alkobendasu, u pokrajini Madrid, 1974. godine. Njena majka, Enkarna Sančez, radila je kao frizerka, a otac - Eduardo Kruz, kao automehaničar. Kaže da je, kao i sva ostala deca čije porodice pripadaju radničkoj klasi, imala srećno i jednostavno detinjstvo. Volela je da boravi u stanu svoje bake i bila je prilično hirovita, ali nikada ambiciozna. Nije joj bio san da postane glumica - maštala je da se bavi baletom, koji je učila sedam godina.

Za glumu je počela da se interesuje kada je imala petnaest godina, videvši jedan film Pedra Almodovara. Zvala je dosta agenata, s nadom da će biti pozvana na neki od kastinga koji su tada održavani, ali su je uvek odbijali jer je bila izuviše mlada. Konačno je 1989. godine pobedila na jednom kastingu, u konkurenciji među 300 devojaka. Time počinje njena karijera.

## Karijera

### Počeci

Kasting na kome je Penelope pobedila '89. tražio je devojku koja će da glumi u spotu za jednu pesmu španske grupe Mekano („Mecano“). Od 1990. do 1997. godine vodila je emisiju za tinejdžere - „La Quinta Marcha“ (Peta brzina), na TV kanalu Telesinko („Telecinco“); 1991. godine se pojavljuje u jednoj epizodi francuske erotske TV serije „Serie Rose“ potpuno naga. Svoju prvu ulogu na filmu (ujedno i prvu glavnu ulogu) dobila je 1992. godine u filmu *„Šunka, šunka“* gde joj je partner bio Havijer Bardem. Odmah nakon premijere filma, Penelope Kruz je u magazinu Pipl („People“) proglašena za seks simbol, ali su stizale pohvale i za njenu glumu - nominovana je za nagradu „Goja“ za najbolju glavnu žensku ulogu.

Usledile su uloge u filmovima *„Zlatna vremena“*, *„Buntovnice“*, *„Živo meso“* (gde je drugi put sarađivala sa Almodovarom i Bardemom), *„Otvori oči“* reditelja Alehandra Amenabara.

### Proboj u Holivud: „Nebo boje vanile“

Penelope i Pedro Almodovar
Penelope je veliku pažnju evropske publike privukla ulogom u filmu *„Devojka tvojih snova“*, za koju je bila nominovana za Evropsku filmsku nagradu za najbolju glumicu, ali i za koju je dobila svoju prvu nagradu „Goja“ za najbolju glavnu glumicu. Njen drugi izuzetno uspešan film bio je *„Sve o mojoj majci“*, za nju značajan jer je njime ojačala svoju poslovnu saradnju (ali se i zbližila) sa Pedrom Almodovarom. Od tada Penelope nezvanično postaje njegova „muza“ i svi su bili sigurni ko će dobijati najbolje glavne uloge u njegovim narednim projektima.

Penelope se *probija* na američko tržište filmom *„Beli prah“*, gde joj je partner Džoni Dep, blokbasterom koji je zaradio više od 83 miliona dolara širom sveta. Njen drugi veliki film bio je *„Nebo boje vanile“*, rimejk Amenabarovog *Otvori oči*. U ovom psihološkom trileru, pored Penelope pojavljuju se Tom Kruz i Kameron Dijaz, a zarada filma danas iznosi 203 miliona dolara. Njena druga dva poznata filma iz tog perioda su ljubavne drame *„Svi ti divni konji“* i *„Mandolina kapetana Korelija“* za koji je dobila treću, i komedija *„Fanfan Lala“* za koji je dobila četvrtu nominaciju za Evropsku filmsku nagradu za najbolju glumicu. Usledile su uloge u filmovima *„Gotika“* - psihološkom trileru sa Hale Beri u glavnoj ulozi i *„Sahara“* sa Metjuom Mekonahijem. Pre nego što će snimiti najuspešniji film u svojoj dotadašnjoj karijeri, Penelope je igrala u filmu *„Bez pomeranja“* za koji je nominovana za svoju treću nagradu „Goja“ za najbolju glavnu glumicu.

### Vrhunac karijere: „Vrati se“

Penelope Kruz 2009. godine
U periodu od 2006. do 2010. godine Penelope Kruz je tumačila uloge u četiri velika filma. Tek tada je stekla reputaciju svetske glumačke zvezde. Ti filmovi su zaradili ogromne sume novca i postali blokbasteri, a Penelope je nominovana za gotovo sve nagrade koje jedna glumica danas može dobiti.

* „Vrati se“ - film snimljen 2006. godine, u režiji Pedra Almodovara, sa Blankom Portiljo, Karmen Maurom i Lolom Duenjas u sporednim ulogama. Penelope Kruz je za ovaj film dobila nagradu „Goja“ za najbolju glavnu glumicu, Evropsku filmsku nagradu za najbolju glumicu i nagradu za najbolju glumicu na Kanskom filmskom festivalu, a bila je nominovana za Zlatni globus za najbolju glavnu glumicu (drama), nagradu Udruženja glumaca za najbolju glavnu glumicu, BAFTA nagradu za najbolju glumicu i Oskar za najbolju glavnu glumicu. Ova uloga se smatra najboljom ulogom u njenoj dosadašnjoj karijeri.

* „Ljubav u Barseloni“ je romantična komedija iz 2008. godine u režiji Vudija Alena, sa Havijerom Bardemom i Skarlet Džohanson u glavnim ulogama. Penelope ovde tumači lik Marije Elene, bivše supruge Huana Antonija (Bardem). Marija je neuravnotežena osoba, opsesivna i izuzetno ljubomorna, a to će na svojoj koži osetiti mlada amerikanka Kristina koja je u vezi sa Antonijom. Kritika je Penelopinu glumu uporedila sa *dinamitom* i rekla da je Penelope *iznela* ceo film. Iako nije dobila ni Zlatni globus ni nagradu Udruženja glumaca za koje je bila nominovana (a koji su nezvanični preduslov za Oskar), Kruzova je dobila BAFTA nagradu i svoj prvi Oskar za najbolju sporednu glumicu. Tako je postala prva žena iz Španije, dobitnica Oskara.

* „Prekinuti zagrljaji“ je drama Pedra Almodovara iz 2009. godine, sa Penelope Kruz u glavnoj ulozi, koja je za tu izvedbu bila nominovana za Evropsku filmsku nagradu za najbolju glumicu. Film je bio veliki bioskopski hit širom Evrope.

* „Devet“ je naziv mjuzikla iz 2009. godine, čiju glumačku ekipu čine neke od najvećih glumica današnjice: Džudi Denč, Nikol Kidman, Marion Kotijar... Penelope Kruz je svoju plesnu tačku u filmu vežbala tri meseca. Za ovu ulogu je treći put bila nominovana za Oskar i Zlatni globus.

### 2010. do danas

Kruzova tumači glavnu žensku ulogu u četvrtom filmu serije *„Pirati sa Kariba“*, sa Džonijem Depom kao kultnim Džekom Sperouom.

## Privatni život

Penelope Kruz se zabavljala sa Tomom Kruzom i Metjuom Mekonahijem, pre nego što se 2010. godine udala za Havijera Bardema, sa kojim se zabavljala od 2007. godine.

Dizajnira nakit i torbe za jednu japansku modnu kuću, a bila je zaštitno lice komapnija „Loreal“ i „Mango“.

Nekoliko godina je na različitim sajtovima birana za najlepšu ženu sveta (2008. godina na sajtu „askmen.com“ ).

Godinama se bavi humanitarnim radom. Volontirala je u Ugandi i Indiji, gde je osnovala fondaciju za podršku nezbrinutim devojkama.

## Filmografija

| Godina | Srpskohrvatski naziv | Originalni naziv | Uloga
 |
| --- | --- | --- | --- |
| 1992 | Šunka, šunka | *Jamón, jamón* | Silvia
 |
| 1992 | Zlatna vremena | *Belle Époque* | Luz
 |
| 1997 | LJubav ozbiljno ugrožava zdravlje | *El amor perjudica seriamente la salud* | mlada Dajana/ Dajanina kćerka
 |
| 1997 | Otvori oči | *Abre los ojos* | Sofía
 |
| 1997 | Živo meso | *Carne trémula* | Isabel Plaza Caballero
 |
| 1998 | Devojka tvojih snova | *La niña de tus ojos* | Macarena
 |
| 1999 | Sve o mojoj majci | *Todo sobre mi madre* | Sister María Rosa Sanz
 |
| 2000 | Svi ti divni konji | *All the Pretty Horses* | Luisa
 |
| 2000 | Začin ljubavi | *Woman on Top* | Isabella Oliveira
 |
| 2001 | Beli prah | *Blow* | Mirtha Jung
 |
| 2001 | Mandolina kapetana Korelija | *Captain Corelli's Mandolin* | Pelagia
 |
| 2001 | Nebo boje vanile | *Vanilla Sky* | Sofia Serrano
 |
| 2003 | Fanfan Lala | *Fanfan la tulipe* | Adeline La Franchise
 |
| 2003 | Gotika | *Gothika* | Chloe Sava
 |
| 2004 | Na sedmom nebu | *Head in the Clouds* | Mia
 |
| 2004 | Ne pomeraj se | *Non ti muovere* (*Don't Move*) | Italia
 |
| 2004 | Noel | *Noel* | Nina Vasquez
 |
| 2005 | Sahara | *Sahara* | Eva Rojas
 |
| 2006 | Hromofobija | *Chromophobia* | Gloria
 |
| 2006 | Banditkinje | *Bandidas* | María Álvarez
 |
| 2006 | Vrati se | *Volver* | Raimunda
 |
| 2007 | Manolet | *Manolete* | Antoñita "Lupe" Sino
 |
| 2007 | Dobro veče! | *The Good Night* | Anna
 |
| 2007 | Elegija | *Elegy* | Consuela Castillo
 |
| 2008 | Ljubav u Barseloni | *Vicky Cristina Barcelona* | María Elena
 |
| 2008 | Devet | *Nine* | Carla
 |
| 2009 | G-snaga | *G-Force* | Juarez
 |
| 2009 | Prekinuti zagrljaji | *Los abrazos rotos* | Magdalena
 |
| 2010 | Seks i grad 2 | *Sex and the City 2* | Carmen Garcia
 |
| 2011 | Pirati sa Kariba: Na čudnijim plimama | *Pirates of the Caribbean: On Stranger Tides* | Angelica
 |
| 2012 | Rimu, s ljubavlju | *To Rome With Love* | Anna
 |
| 2012 |  | *Venuto al mondo* | Gemma
 |
| 2013 |  | *Los amantes pasajeros* | Jessica
 |

## Vanjske veze

* Penélope Cruz na sajtu IMDb